ຫົວໜ້າບໍລິສັດລົດ Kia ລາອອກ
ທ່ານ Chung Sung Eun ຮອງປະທານ ແລະຫົວໜ້າ ບໍລິຫານ ລາອອກ ຫລັງຈາກ ມີການເອີ້ນຄືນລົດ Kia ຢູ່ໃນທົ່ວໂລກ ຢ່າງນ້ອຍ 85,900 ຄັນ.
ຫົວໜ້າຂອງບໍລິສັດລົດ Kia ຊຶ່ງເປັນບໍລິສັດຜະລິດລົດ ໃຫຍ່ອັນດັບ 2 ຂອງ ເກົາຫຼີໃຕ້ໄດ້ລາອອກ ເພື່ອຮັບຜິດ ຊອບຕໍ່ການເອີ້ນຄືນລົດຂອງບໍລິສັດຫຼາຍສິບພັນຄັນ ເນື່ອງຈາກການເດີນສາຍໄຟບໍ່ຖືກຕ້ອງ ທ່ານ Michael Choo ໂຄສົກຂອງບໍລິສັດ ກ່າວຕໍ່ພວກ ນັກຂ່າວ ໃນວັນອັງຄານມື້ນີ້ວ່າ ທ່ານ Chung Sung Eun ຮອງປະທານແລະຫົວໜ້າບໍລິຫານ ຂອງບໍລິສັດລົດ Kia ໄດ້ລາອອກໃນມື້ວັນສຸກແລ້ວ ທ່ານ Choo ເວົ້າວ່າ ຍັງບໍ່ທັນມີການແຕ່ງຕັ້ງຜູ້ທີ່ຈະເຂົ້າມາຮັບຕຳແໜ່ງແທນ ທ່ານ Chung ເທື່ອ ໃນຕົ້ນເດືອນນີ້ບໍລິສັດລົດ Kia ໄດ້ເອີ້ນຄືນລົດຂອງທາງ ບໍລິສັດຢູ່ໃນທົ່ວໂລກ ຢ່າງນ້ອຍ 85,900 ຄັນ ລົດທີ່ຂາຍ ຢູ່ສາຂາຂອງບໍລິສັດ Kia ທີ່ປະເທດຈີນ ກໍແມ່ນພາກສ່ວນ ນຶ່ງໃນການເອີ້ນຄືນຄັ້ງນີ້ ບໍລິສັດລົດ Kia ເປັນເຄືອຂ່າຍນຶ່ງຂອງຮຸນໄດ ຊຶ່ງເປັນບໍລິສັດຜະລິດລົດໃຫຍ່ ອັນດັບ ນຶ່ງຂອງເກົາຫຼີໃຕ້ ຊຶ່ງເມື່ອລວມກັນແລ້ວ ທັງສອງບໍລິສັດແມ່ນປະກອບເປັນກຸ່ມບໍລິສັດ ຜະລິດລົດໃຫຍ່ອັນດັບ 5 ຂອງໂລກ ອົງການຂ່າວຢອນຮັບຂອງເກົາຫຼີໃຕ້ ລາຍງານວ່າ ທ່ານ Chung ໄດ້ຖືກປົດອອກຈາກ ຕຳແໜ່ງ ໂດຍປະທານຂອງບໍລິສັດ Kia ຄືທ່ານ Chung Mong Koo ແຕ່ທາງບໍລິສັດ ບໍ່ໄດ້ໃຫ້ການຢືນຢັນກ່ຽວກັບລາຍງານນີ້